Wikipedia:Pagiwanwanan
Kangrunaan a linlinteg ken annuroten iti Ilokano Wikipedia
Karbengan ti kopia (Ingles: copyright)
Saanka nga agkopia kadagiti artikulo, ladladawan, wenno dadduma pay a bambanag, uray sadino man a naggapuan wenno nagtaudanna, no dimo impakada iti akinsurat, akin-gapuanan, wenno akinkukua iti karbengan ti kopia. Maisuppiat ti daytoy, kabsat. Awan koma ti agkusit wenno agmamanok ditoy gimongtayo.
Nawaya a panakaiwaras
Babaen ti GNU Lisensia iti Nawaya a Dokumentasion. Masapul a maawatam a dagiti aramidem, buklem, suratem, ken ikabil ditoy Ilokano Wikipedia ket mabalin a maiwaras ken mabalbaliwan nga awanan bayad ken responsibilidad. No dimo maawat wenno ipagelmo nga adda sabsabali a nawaya a mangaramat ken mangbalbaliw iti sinurat wenno tagikukuam, maibalakad a saanmon nga ikabkabil daytoy, wenno saanka a makisali ditoy a gandat.
Natimbang a pammati wenno awan ay-ayonanna a panirigan
Iti masasao ti Ingglés a neutral point of view. Amintayo ket addaan kabukbukodan a pammati ken panirigan iti nadumaduma a bambanag, kanigid wenno kanawan, agpangato wenno agpababa. Pangngaasitayo koma ta padasentayo ti magna iti tengnga. dagiti kinapudno, laeng. Awan ti agenda, awan ti mangaskasaba, awan ti mangkankanunong iti maymaysa a pammati wenno pamanunotan uray ania nga urit ti pampammatim. Ensiklopedia daytoy, saan a simbaan.
Kasparigan:
- Ni Ferdinand Marcos ket naipasngay idiay Sarrat, Ilocos Norte. Napudno, mayat.
- Ni Ferdinand Marcos ket isu ti kalaingan a presidente ti Pilipinas. Pamanunotan daytoy, madi.
- Ni Ferdinand Marcos ket bastos a lakay, okinnana! Pamanunotan a makadadael, madi.
Ania pay dagiti madi ken mayat iti Ilokano Wikipedia
- Ti Ilokano Wikipedia ket gimongtayo amin a Samtoy a kayatna a makita a mangitampok, mangpadakkel, mangsalimetmet iti nasudi a pagsasaotayo. Pangngaasitayo, agsisingpettayo met, a. Awan ti agaapa, agpipinnukkaw, agiinninsulto. Bagitayo iti Iloko.
- Ti Ilokano Wikipedia ket agpaay a pagadalan ken pagsursuruan iti nagduduma a bagi ti ammo ken pannakaammo. Saan a lugar a pagikampaniaan wenno pagiwarawagan iti kabukbukodan wenno personal a politika wenno pammati. Kitaen ti natimbang a pammati ken panirigan iti ngato.
- Amin ket maawis nga agsurat, makigamulo, makitinnulong iti daytoy a gandat. Saanka a bumdeng, agduadua wenno agbabain. Adukami a mangibaga wenno mangimano a mangtaming kadagiti artikulo ditoy no kas pagarigan adda kammali wenno biddut.
srd_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn